CELEX: 62010CN0473
Language: el
Date: 2010-09-29 00:00:00
Title: Υπόθεση C-473/10: Προσφυγή της 29ης Σεπτεμβρίου 2010 — Επιτροπή κατά Ουγγαρίας

4.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/19
            
         Προσφυγή της 29ης Σεπτεμβρίου 2010 — Επιτροπή κατά Ουγγαρίας
   (Υπόθεση C-473/10)
   ()
   2010/C 328/36
   Γλώσσα διαδικασίας: η Ουγγρική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: H. Støvlbæk και B. D. Simon)
   
      Καθής: Δημοκρατία της Ουγγαρίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               1)
            
            
               να αναγνωρίσει ότι η Δημοκρατία της Ουγγαρίας,
               
                           —
                        
                        
                           μη έχοντας διασφαλίσει την ανεξάρτητη –από τις επιχειρήσεις σιδηροδρόμων– κατανομή των διαδρομών, παρέβη τις υποχρεώσεις που υπέχει από το άρθρο 6, παράγραφος 3, και το παράρτημα II, της οδηγίας 91/440/ΕΟΚ (1), όπως τροποποιήθηκε, καθώς και από το άρθρο 14, παράγραφος 2, της οδηγίας 2001/14/ΕΚ (2),
                        
                     
                           —
                        
                        
                           μη έχοντας διασφαλίσει την ανεξάρτητη –από τις επιχειρήσεις σιδηροδρόμων– χρέωση, παρέβη τις υποχρεώσεις που υπέχει από το άρθρο 6, παράγραφος 3, και το παράρτημα II, της οδηγίας 91/440, όπως τροποποιήθηκε, καθώς και από το άρθρο 4, παράγραφος 2, της οδηγίας 2001/14,
                        
                     
                           —
                        
                        
                           μη έχοντας διασφαλίσει τον οικονομικό ισοσκελισμό των διαχειριστών υποδομής, παρέβη τις υποχρεώσεις που υπέχει από το άρθρο 6, παράγραφος 1, της οδηγίας 2001/14,
                        
                     
                           —
                        
                        
                           μη έχοντας δώσει στους διαχειριστές κανένα κίνητρο για τη μείωση του κόστους παροχής της υποδομής και του επιπέδου τελών πρόσβασης, παρέβη τις υποχρεώσεις που υπέχει από το άρθρο 6, παράγραφος 2, της οδηγίας 2001/14,
                        
                     
                           —
                        
                        
                           μη έχοντας διασφαλίσει ότι το τέλος για την ελάχιστη δέσμη πρόσβασης και την τροχαία πρόσβαση σε εγκαταστάσεις υπηρεσιών θα είναι ίσο με το κόστος που προκύπτει άμεσα ως αποτέλεσμα της εκτέλεσης των σιδηροδρομικών υπηρεσιών, παρέβη τις υποχρεώσεις που υπέχει από το άρθρο 7, παράγραφος 3, της οδηγίας 2001/14,
                        
                     
                           —
                        
                        
                           μη έχοντας εκδώσει κανονιστική ρύθμιση η οποία, μέσω συστήματος επιδόσεων, να ενθαρρύνει τις σιδηροδρομικές επιχειρήσεις και τον διαχειριστή υποδομής, να ελαχιστοποιούν τη διαταραχή και να βελτιώνουν την επίδοση του σιδηροδρομικού δικτύου, παρέβη τις υποχρεώσεις που υπέχει από το άρθρο 11 της οδηγίας 2001/14·
                        
                     
         
               2)
            
            
               να καταδικάσει τη Δημοκρατία της Ουγγαρίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Σκοπός των οδηγιών 91/440 και 2001/14 είναι η διασφάλιση στις επιχειρήσεις σιδηροδρόμων δίκαιης και χωρίς διακρίσεις πρόσβασης στη σιδηροδρομική υποδομή. Για την επίτευξη αυτού του σκοπού, οι εν λόγω οδηγίες προβλέπουν ότι οι παρέχοντες σιδηροδρομικές υπηρεσίες οργανισμοί δεν επιτρέπεται να λαμβάνουν αποφάσεις που έχουν σχέση με την κατανομή διαδρομών και ένας ανεξάρτητος φορέας πρέπει να είναι επιφορτισμένος με την κατανομή της χωρητικότητας υποδομής. Αν μία επιχείρηση σιδηροδρόμων διαχειρίζεται την κυκλοφορία, έχει κατ’ ανάγκην πλεονέκτημα όσον αφορά τον ανταγωνισμό, δεδομένου ότι για την εκπλήρωση αυτών των διοικητικών καθηκόντων πρέπει να διαθέτει λεπτομερείς πληροφορίες περί των υπηρεσιών που παρείχαν οι επιχειρήσεις σιδηροδρόμων, της εκτάσεως των υπηρεσιών αυτών και του δρομολογίου.
   Η παρούσα προσφυγή στηρίζεται μεταξύ άλλων στο γεγονός ότι στην Ουγγαρία, αντίθετα προς τις διατάξεις των αναφερθεισών οδηγιών, είναι επιφορτισμένοι με τη διαχείριση της σιδηροδρομικής κυκλοφορίας οργανισμοί οι οποίοι παρέχουν σιδηροδρομικές υπηρεσίες.
   Η διαχείριση της κυκλοφορίας δεν μπορεί να θεωρηθεί ως δραστηριότητα που υπάγεται στη διαχείριση της υποδομής, η οποία δεν συνδέεται ουδόλως με την κατανομή διαδρομών ή χωρητικότητας, δεδομένου ότι εκείνος ο οποίος την ασκεί, υποχρεωτικά, συμμετέχει στη διαδικασία λήψεως αποφάσεως που συνδέεται με την εν λόγω κατανομή. Αφενός, αυτός που διαχειρίζεται την κυκλοφορία πρέπει να γνωρίζει ακριβώς τις αποφάσεις που αφορούν την κατανομή χωρητικότητας για να μπορεί να ασκεί τη διοικητική του δραστηριότητα· αφετέρου, αυτός πρέπει στην περίπτωση διαταραχών των μεταφορών ή σε περιπτώσεις έκτακτης ανάγκης να λαμβάνει τα μέτρα που είναι απαραίτητα για την αποκατάσταση της σύμφωνης με το δρομολόγιο κυκλοφορίας, πράγμα το οποίο κατ’ ανάγκη συνδέεται με νέα κατανομή της διαθέσιμης σιδηροδρομικής χωρητικότητας και των διαθέσιμων διαδρομών.
   Υπάρχει παραβίαση της αρχής της ανεξαρτησίας της διαχειρίσεως της κυκλοφορίας, δεδομένου ότι οι επιχειρήσεις σιδηροδρόμων στην Ουγγαρία εκδίδουν λεπτομερή τιμολόγια όσον αφορά τη χρέωση για την υποδομή. Επειδή τα τιμολόγια αυτά κατ’ ανάγκη, μεταξύ άλλων, αφορούν τις χρησιμοποιηθείσες από ορισμένες επιχειρήσεις σιδηροδρόμων υπηρεσίες, την έκταση των εν λόγω υπηρεσιών καθώς και το δρομολόγιο, δημιουργούν για την εκδίδουσα αυτά επιχείρηση ανταγωνιστικό πλεονέκτημα.
   Εκτός της παραβιάσεως των υποχρεώσεων όσον αφορά την ανεξαρτησία της κατανομής των διαδρομών, η Δημοκρατία της Ουγγαρίας παρέβη επίσης ως προς το σημείο αυτό τις υποχρεώσεις που υπέχει από τις οδηγίες 91/940 και 2001/14, καθόσον αυτή
   
               —
            
            
               δεν καθόρισε τους αναγκαίους όρους για τη διασφάλιση του οικονομικού ισολογισμού των διαχειριστών των υποδομών·
            
         
               —
            
            
               δεν έλαβε τα αναγκαία μέτρα για να υποχρεωθούν οι διαχειριστές των υποδομών στη μείωση των τελών για την πρόσβαση στο σιδηροδρομικό δίκτυο καθώς και των διοικητικών εξόδων·
            
         
               —
            
            
               δεν έλαβε τα αναγκαία εκτελεστικά μέτρα προκειμένου να διασφαλιστεί η εφαρμογή της αρχής του αμέσου κόστους κατά τον καθορισμό των τελών που εισπράττονται για την τροχαία πρόσβαση στις υπηρεσίες υποδομής·
            
         
               —
            
            
               δεν εξέδωσε καμία ρύθμιση η οποία να περιλαμβάνει μέτρα που να ενθαρρύνουν την επιχείρηση σιδηροδρόμων και τον διαχειριστή της υποδομής για την ελαχιστοποίηση των διαταράξεων και την βελτίωση της αποδόσεως του σιδηροδρομικού δικτύου.
            
         
      (1)  Οδηγία του Συμβουλίου της 29ης Ιουλίου 1991 για την ανάπτυξη των κοινοτικών σιδηροδρόμων (EE L 237, σ. 25).
   
      (2)  Οδηγία 2001/14/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφαλείας (EE L 75, σ. 29).